Tliet kwarti tal-popolazzjoni hija sodisfatta bil-ħajja li qed tgħix. Dan jirriżulta minn stħarriġ li sar f'Ottubru mill-Fakultà għall-Ġid tas-Soċjetà li se tibda tanalizza b'mod regolari l-perspettiva tal-Maltin u l-Għawdxin fuq diversi temi. Mill-istħarriġ ħareġ ukoll li l-parti l-kbira tal-Maltin jivvutaw għal-liema partit politiku jridu fil-Gvern skont l-ekonomija u l-qagħda finanzjarja tagħhom. Il-maġġoranza tal-Maltin huma sodisfatti jew sodisfatti ħafna bl-istil ta' ħajja li qed jgħixu. Dan ħareġ minn stħarriġ li sar f'Ottubru li għadda u sab li 34% tal-Maltin kienu sodisfatti bil-ħajja li jgħixu filwaqt li 41% kienu sodisfatti ħafna. Id-Dekan tal-Fakultà għall-Ġid tas-Soċjetà tal-Università ta' Malta, il-Professur Andrew Azzopardi qal li l-istħarriġ juri li minkejja d-diffikultajiet tal-imxija tal-Covid, kienu biss 6% li ma kinux sodisfatti b'ħajjithom. "Fil-mument li qiegħed jiġri s-survey jiġifieri f'Ottubru li għadda, f'dawn il-ġranet li għadhom kif għaddew, in-nies iħossuhom kuntenti bil-ħajja, donnu il-link bejn il-kwalità tal-ħajja tagħhom marbuta ma' dak li jgħixu huma s-soltu u l-pandemija, għadhom ma ħabtux ma' xulxin, jista' jkun li ser tiġri iktar 'il quddiem, però fil-mument il-Maltin għadhom kuntenti bil-kwalità tal-ħajja tagħhom." L-istħarriġ li sar minn din il-Fakultà fuq kampjun ta' 600 ruħ analizza l-fatturi li fuqhom jiddeċiedu kif ser jivvutaw il-Maltin. Sab li l-istat tal-ekonomija tal-pajjiż u l-qagħda finanzjarja tal-familja huma l-aktar fatturi li fuqhom jibbażaw id-deċiżjoni tagħhom ta' kif jivvutaw in-nies. "Ftit aktar minn 50% qalu li jibbażaw id-deċiżjoni tagħhom fuq it-twemmin li jirrapreżenta l-partit filwaqt li 43% qalu li l-kap tal-partit huwa fattur li jinfluwenza d-deċiżjoni tagħhom." Il-Professur Azzopardi qal li l-istħarriġ juri li l-lealta tal-familja lejn partit partikolari mhix fattur sinifikanti li jiddetermina kif jivvutaw il-Maltin (36%). "Fil-fatt waħda mill-affarijiet li hija l-iktar interessanti hija li l-iktar li jagħżlu hija kif il-partit politku ser jirrispondi, ser jirreaġixxi għall-ħtiġijiet ekonomiċi tal-familja, kif inħossni jien." Mistoqsija jekk jaqblux ma' deċiżjonijiet politiċi li huma moralment dubjużi, imma li minnhom jibbenifkaw il-familji Maltin, 69% qalu li dawn id-deċiżjonijiet m'huma aċċettabli qatt.